**NATJEČAJ ZA SUDJELOVANJE NA GRUPNOJ ŽIRIRANOJ IZLOŽBI ILUSTRACIJA „GORKA SLIKA“**

*„Patnje čeliče duhove kao mačevanje tijelo.“  
- Marija Jurić Zagorka, Gordana kraljica Hrvata*

Pozivamo mlade umjetnike/ce **do 35 godina** **starosti** da se prijave na natječaj za izlaganje na grupnoj žiriranoj izložbi ilustracija [GORKA SLIKA](https://artoratorij.hr/natjecaj-za-gorka-slika-2024/) u organizaciji Udruge Artoratorij. Inspirirajte se životom jedne od najčitanijih književnica, prve profesionalne političke novinarke i pionirke feminizma u Hrvatskoj, Vrbovčanke Marije Jurić Zagorke i stvorite ilustracije koje prenose atmosferu gorčine, ogorčenosti, tuge ili bijesa.

Natječaj je otvoren do **08. ožujka** 2024. godine.

Namjera je kroz prizmu Zagorkinog lika i djela, njenog izazovnog životnog puta i iznimnog književnog i novinarskog opusa pozvati umjetnike/ce da inspirirani navedenim stvore **ilustracije** uz napomenu da im to bude **tek polazišna točka za vlastitu likovnu interpretaciju**. Otvorenje izložbe je planirano u ožujku 2024. u prostoru Udruge Artoratorij u Vrbovcu.

Ova izložba predstavlja drugo izdanje skupne izložbe posvećene Mariji Jurić Zagorki, a s ciljem prezentacije mladih suvremenih umjetnica i umjetnika. Prva u nizu takvih izložbi je bila uspješno provedena skupna žirirana izložba „Iskra“ inspirirana opusom vrbovečke književnice i prevoditeljice Štefe Iskre Kršnjavi 2022. godine, a zatim i prva skupna izložba „Gorka slika“ koja se održala u ožujku 2023. godine. Ovoga puta, ponovno, kroz isti koncept i naziv grupne izložbe, tražimo najbolje **'gorke'** **ilustracije**.

Natječaj i izložba se **koncepcijski naslanjaju na natječaj „Za najbolju Gorku priču“** čija je idejna začetnica Irena Skopljak Barić, a u organizaciji Narodne knjižnice Vrbovec; nastojeći povezati književnost i likovnu umjetnost kroz lik M. J. Zagorke i motiv gorčine.

U Zagorkinom životu te njenom književnom, novinarskom i feminističkom djelovanju moguće je prepoznati motive i atmosferu **ogorčenosti, gorčine,** **tuge, samoće, bijesa i čežnje** koji bi mogli biti inspirativni umjetnicama/ima za likovno stvaranje. Autori/ce su pozvani/e da na slobodan način tumače Zagorkin život i/ili djelovanje te da im to bude samo polazišna točka i inspiracija za stvaranje vlastitih likovnih djela sa spomenutim motivima i atmosferom, a koja **ne trebaju sadržavati doslovne reference na Zagorkin lik i djelo**. Izložba je zamišljena kao zbir likovnih radova **u formi ilustracije**, nastalih različitim tehnikama i stilovima.

Pridružite se zajednici mladih umjetnika/ca koji će svojim radovima obogatiti umjetničku i kulturnu scenu. Budite dio ove 'gorke' umjetničke priče!

Kustosica izložbe je Tina Rajić, povjesničarka umjetnosti i muzeologinja**.** Članovi žirija za odabir radova su: Tina Rajić, mag.hist.art, mag.museol.; Verena Jakuš, osnivačica i predsjednica Udruge Artoratorij, mag.art.; Ivan Mak, suosnivač i tajnik Udruge Artoratorij, mag.educ.art. i Sanja Tarandek, potpredsjednica Udruge Artoratorij, mag.educ.art.

Više o samom natječaju, kao i svu potrebnu dokumentaciju, možete pronaći na poveznici: [GORKA SLIKA](https://artoratorij.hr/natjecaj-za-gorka-slika-2024/)